
A magyar alkotmány helyreállítása óta több, mint egy 
emberöltő telt el s a magyar nemzet fejlődésének 
természetes czéljához: a teljes nemzeti egységhez és 
önállósághoz most sem áll közelebb, mint akkor állott. 

Ennek okát abban találom, hogy nélkülöztük a czéltudatos 
és tervszerű magyar nemzeti politikát. Nem ismertük föl a 
nemzeti fejlődés követelményeit és szükségszerű egymás- 
utánját; annyira nem, hogy az 1849-ben elnyomott és 1867-ben 
fölszabadult magyar nemzeti eszme mindmáig nem tudta 
megtalálni cselekvőképességének kiindulási pontját. 

A magyar vezényszó tárgyában a múlt évben és idén 
lefolyt hosszú katonai vita az egész nemzetet meggyőzhette 
arról, hogy semmit sem lehet a végén kezdeni s hogy a 
nemzeti önállóság és állami függetlenség teljessége pusztán 
sérelmi szónoklatokkal és közjogi elméletekkel, chartákra, 
paragrafusokra való hivatkozással el nem érhető, mert a 
nemzeti önállóság követelményei a legfelsőbb fokon már 
nemcsak jogi, hanem első sorban hatalmi kérdést képeznek 
és csak a diadalmas nemzeti erő vívhatja ki azokat, esetleg 
charták és paragrafusok nélkül is. 

Egyáltalában nemzeti létünk nagy függő kérdései mester- 
ségesen, számtani föladványok módjára meg nem oldhatók; 
kedvező megoldásuk csak a nemzeti erő és nemzeti munka 
természetes eredménye gyanánt képzelhető el. Mélyebbre kell 
tehát tekintenünk s egyoldalú közjogi politika helyett nagy- 
szabású, a nemzeti élet egész körére kiterjedő politikával 
kell szervezni és erősíteni a nemzetet, fejleszteni elsősorban 
a nemzeti erő két főtényezőjét: a nemzet műveltségét és 
gazdagságát. Önállóságunk megvalósítását pedig oly téren 



kell kezdenünk, ahol arra képesek vagyunk, ahol nemzetünk 
keze semmiképen megkötve nincs. 

Nézetem szerint mindenekelőtt kulturális erőre és önálló- 
ságra kell szert tennünk, mert ez lehet egyedüli alapja gazda- 
sági és politikai önállóságunknak is. 

Tévedés ugyanis az a hiedelem, hogy a mi nemzeti önálló- 
ságunknak csak Ausztria, illetve vele való államjogi és vám- 
ügyi kapcsolatunk a főakadálya. Ezek tényleg a legszembe- 
tűnőbb, de csak formális akadályok. Lényegileg azonban a mi 
nemzeti önállóságunk főakadálya az egész németség és annak 
kulturális befolyása, amely nem ismer földrajzi határokat. 

Ez ellen az általános német veszély ellen csak úgy véde- 
kezhetünk, ha hazánkat önálló magyar kulturteriiletté teszszük. 
Ha ez sikerűi, a német befolyás főforrását, a német veszély 
gyökerét vágtuk el. 

Elsősorban tehát nemzeti műveltségünket kell reformálnunk 
és önállóvá tennünk. A mai magyar műveltség sem nem 
eléggé nemzeti, sem nem eléggé európai, hanem — külsőleg 
magyaros köntösben — túlnyomóan német szellemű. Művelt- 
ségünket e német szellem nyomasztó hatása alól kell eman- 
czipálni, mert ez a főakadálya nemzeti önállóságunknak 
és azzal kapcsolatban európai érvényesülésünknek is. Nemzeti 
jelleget kell adnunk a magyar műveltség egész területének, 
nemzeti szellemmel kell betöltenünk alfától ómegáig: az 
Akadémiától az orfeumokig minden intézményünket, mely 
a műveltséggel bárminő összefüggésben áll ; e mellett pedig 
arra kell törekednünk, hogy műveltségünk értékét Európa 
és az egész világ megismerje és elismerje. 

S műveltségünk nemzeti reformácziójában bennünket nem 
akadályozhat meg senki, mert kezünkben van a reformálás- 
nak leghathatósabb eszköze, minden műveltségnek alapja: 
az iskola. 

A magyar nemzet kulturális és gazdasági megerősödésének 
s ennek folytán önállóságának kiindulási pontja más nem 
lehet, mint közoktatásunk gyökeres átalakítása. Nemzeti 
újjászületésünk munkáját a közoktatás terén kell kezdenünk, 
amely a nemzet szabad rendelkezése alól semmikép nincs 
kivonva s amely téren mégis — önhibánk folytán — leg- 
nyomasztóbban nehezedik ránk a német befolyás. Nem 

túlozok, ha alapjában véve ennek tulajdonítom, hogy a 18 
évig tartó abszolút korszak romboló hatását a rákövetkező 
kétannyi idő alatt sem tudtuk kiheverni. 

Politikusaink a közoktatásügyi kérdések iránt általában 
nem nagy érdeklődést mutatnak. Évente sok jóakarattal, de 
kevés kritikával szavazzák meg a közoktatási költségvetést, 
azt hivén, hogy a közoktatás kérdései csak szakférfiaknak, 
pedagógusoknak valók, holott azok a nemzeti politika alap- 
vető kérdéseit képezik. Hogy többet ne mondjak, közgazda:- 
sági hátramaradottságunkon is csak az oktatás reformja, a 
mainál megfelelőbb nevelés által lehetne segíteni. Az állam 
ugyanis, a melytől nálunk mindent vár mindenki, gazdagságot 
és ipart kőzve! lenül nem teremthet, de teremthet műveltséget, 
amely az ipart létrehozni képes és általában előrelátó, czél- 
tudatos művelődési politikával nevelheti a nemzetet erkölcsi 
és anyagi czéljai elérésére. 

Eddigi közoktatási politikánk főleg a népoktatásra vetette 
a súlyt, melynek nagy jelentősége kétségtelen, de a közép- 
oktatást én ennél is fontosabbnak tartom, mert szerintem 
első sorban azoknak műveltségére kell fektetnünk a fősúlyt, 
akik a középiskolából és annak, alapján elvégezhető főisko- 
lákból kikerülve, a nép vezetői és nevelői lesznek. 

A középiskolai oktatás volna arra hivatva, hogy fejlődésre 
segítse a magyar nemzet társadalmának még eddig kellő- 
képpen ki nem alakúit gerinczét: az egységes, művelt és 
gazdagodásra képes értelmiségi középosztályt, amely egyrészt 
képes legyen rá, hogy anyagi boldogulásra vezesse az 
ország népét s műveltségének és gazdagságának varázs- 
erejével a maga körébe ludja vonni a másajkú nemzetiségeket, 
másrészt pedig hathatós nemzeti ellenállást tudjon kifejteni 
az önállóságunkat fenyegető külső befolyások ellen, sőt — 
anyagi függetlensége által — saját államunk kormányának 
olykor veszedelmessé válható mindenhatóságával szemben is. 

A mai magyar középiskolák nagy hivatásuknak egyáltalában 
nem felelnek meg. Egész rendszerük németből van átplántálva; 
tantervük elavult s ma sem egyéb, mint az 1850-ben ránk 
erőszakolt osztrák „Organisations-Entwurf" toldozott-foldozott 
kiadása. A tanulónak sem eléggé nemzeti, sem eléggé egye- 
temes, sem eléggé gyakorlati műveltséget nem nyújtanak és 



azt sem az életre, sem a főiskolai tanulmányokra kellőképen 
elő nem készítik. 

A magyar kultúrpolitika elsőrendű föladatának tehát a 
középiskolák és a szintén változtatást igénylő egyenrangú 
szakiskolák gyökeres reformját tartom, a mely reform csaknem 
egyet jelent az egész magyar műveltség reformácziójávaL 

A középiskolai reform nagyfontosságú kérdései közül e 
kis röpiratban csupán a nyelvek tanításával, jobban mondva 
a magyar műveltség és az idegen nyelvek közti viszony 
általános kérdésével foglalkozom. 

E kérdés nemcsak a középiskolai reformnak, hanem az 
egész magyar műveltség reformácziójának mintegy bevezető 
kérdését képezi, mert a középiskolai oktatás terén túl messze 
kihatván s nemzeti önállóságunk, európai helyzetünk és a 
német befolyás kérdésével szoros összefüggésben állván, 
elsősorban politikai természetű. Épen ezért a középiskolai 
oktatás szűkebbkörű kérdéseit megelőzőleg s azoktól külön- 
választva tárgyalandó. 



Hogy a nemzeti önállóságunk főakadályát képező német 
befolyás 1867 óta sem enyhült, sőt azóta folyton terjed, úgy, 
hogy ma már nemcsak önállóságunkat fenyegeti, hanem 
— a hazánkban élő németajkú lakosság nemzetiségi mozgo- 
lódása folytán — nemzeti egységünk megbontásához is 
hozzájárul, annak nagyrészt mi magunk vagyunk az okai, 
mert alkotmányunk visszanyerése után, a helyett hogy a 
német műveltség, nyelv és szellem befolyásának a rendel- 
kezésünkre álló eszközökkel igyekeztünk volna gátat vetni, 
tág teret hagytunk e befolyás terjedésére. 

A látható osztrák politikai uralom alól felszabadulva, a 
német kultúra kevésbbé látható, de annál veszedelmesebb 
uralma alá hajtottuk önként a fejünket s ezzel nemcsak 
nemzeti önállóságunk elé, hanem ezzel kapcsolatban — mint 
majd alább rátérek — európai érvényesülésünk elé is mi 
magunk gördítettük a legfőbb akadályt. 

A német kultúra reánk gyakorolt befolyásának legnagyobb 



erőt az ad, hogy a magyar középiskolákban ma is rendes, 
kötelező tantárgy a német nyelv és irodalom. 

Végezzünk először az irodalommal. 

A középoktatás nemzeti czéljaihoz képest annak tengelyét 
a nemzeti nyelv és irodalom tanításának kell képezni. 
E czéllal homlokegyenest ellentétben áll az, hogy a közép- 
iskola bármely más nemzet nyelvét a magyar nyelvhez 
hasonlóan, az illető nyelv irodalmával kapcsolatban, mintegy 
irodalmi alapon tanítsa. Nézetem szerint önérzetes nemzet 
a maga középiskolai rendszerében semmiféle idegen élő 
nyelvet és irodalmat erre a piedesztálra nem emelhet, idegen 
kultúra előtt így meg nem hódolhat, mert ezzel saját nem- 
zeti jellegét veszélyeztetheti. Különösen veszélyes ránk nézve, 
ha mi ezt a némettel teszszük. 

A középiskolákban tehát az idegen (német, franczia) iro- 
dalmaknak az illető nyelvvel kapcsolatban való tanítása 
föltétlenül eltörlendő. Tessék jt középiskola tantárgyai közé 
fölvenni a világirodalom történetét, a melyben minden nemzet 
irodalma aránylagos részt kaphat s melynek ismerete az 
egyetemes műveltségnek amúgy is szükséges — de nálunk 
mindeddig nélkülözött — kiegészítő részét képezi. Egyes 
idegen irodalmak bővebb tanulmányozása s azok termékeinek 
részletesebb ismerete azonban csak az egyetemi oktatás és 
a magántevékenység körébe tartozhatik. 

A középiskola — ha egyáltalában tanít idegen élő nyel- 
veket, — föladata pusztán azok gyakorlati tanítása lehet, 
sem több, sem kevesebb, mert máskülönben az élő idegen 
nyelvek középiskolai tanításának elfogadható czélja nincs. 
Pedagógusaink nagy része ugyan ettől eltérő állásponton 
van, de ebben a kérdésben nem megkövült tanügyi doktrínák, 
hanem csakis az élő nemzeti érdekek lehetnek irányadók. 

A kérdés itt csak a körűi forog : kivánja-e a nemzet érdeke, 
hogy a középiskolából az életbe kikerülő vagy valamely 
főiskolába menő művelt magyar ifjú anyanyelvén kívül más 
élő nyelvet is bírjon? Ha igen, ha egy vagy több idegen 
nyelvnek az egész művelt magyar középosztály által való 
általános elsajátítása kívánatos, akkor annak vagy azoknak 
tanítását nem lehet a bizonytalan magántevékenységre bízni, 
hanem csakis a középiskolára. 



A középiskolának ez a nyelvkérdése egyúttal a legfonto- 
sabb magyar kultúrpolitikai kérdés, mert szoros összefüggés- 
ben áll egész műveltségünk, nemzeti önállóságunk és európai 
helyzetünk kérdésével s csak ez utóbbiak mérlegelése alapján 
dönthető el. 

A magyar nemzet, midőn a többi európai nemzet példájára 
a múlt század negyvenes éveiben teljesen megszüntette a latin 
nyelv közéleti használatát, ezt a magyar nemzeti nyelv és művelt- 
ség fejlődésének természetszerű követelménye gyanánt tette, 
de ugyanakkor nemzetközi szempontból igen nehéz helyzetbe 
jutott, amely nehéz helyzettel azonban azóta sem vetett számot. 

A latin nyelv volt az a kapocs, mely ezelőtt Európa és az 
egész világ népeit egymással szellemileg összekötötte. Le- 
tűnését az elterjedt nyelvű nagyobb nemzetek nem nagyon 
érezték meg, de annál inkább a kisebb nemzetek, különösen 
pedig mi, a teljesen rokonnélküli és elszigetelt nyelvű magyar 
nemzet Reánk nézve a latin nyelv, mint a nemzetközi érint- 
kezés eszköze, kiváló fontossággal bírt, letűnése után tehát 
mihamarabb gondoskodnunk kellett volna róla, hogy hiányát 
valamiképpen pótoljuk. Ezt azonban mindmáig elmulasztottuk, 
aminek eredménye az, hogy azóta mintegy kiestünk az európai 
szellemi közösségből; nem hallják meg a szavunkat a többi 
nemzetek, mi sem igen értjük meg őket, úgy hogy ma 
jóformán a magyar nemzet Európa siketnémája. 

Ezen az állapoton, melynek úgy kulturális és közgazda- 
sági, mint általános politikai szempontból nagy kárát valljuk, 
mindenesetre változtatni kell. Az izolált nyelvű magyar 
nemzet társadalmának, sőt magának az államnak is föltétlenül 
szüksége van egy olyan közvetítő-nyelvre vagy segédnyelvre, 
melylyel a külfölddel való érintkezéseink czélszerűen lebonyo- 
líthatók. Ez a nyelv pedig nem lehet más, mint a franczia 
nyelv, mely a régi latin nyelvnek a nemzetközi érintkezésben 
való pótlására leginkább alkalmas. 

A kérdés rendezése annál sürgősebb, mert eddig nem 
ismervén föl annak fontosságát és elmulasztván megoldását, 
indolencziánk folytán a viszonyok önként hozták magukkal, 
hogy akaratunk ellenére is a német nyelv jutott előtérbe, mint 
a külfölddel való érintkezésünk nyelve. Ez a körülmény 
pedig ránk nézve a legnagyobb mértékben veszedelmes. 



Ausztriával való szoros közjogi kapcsolatunk s általában a 
német kulturális és hatalmi területtel való szomszédságunk 
folytán a német nyelvnek a külfölddel szemben való csaknem 
kizárólagos használata már magában véve alkalmas arra, 
hogy egyrészt a külföld előtt önálló államiságunkat elhomá- 
lyosítsa, másrészt pedig megerősítse azt a tévhitet, hogy ere- 
deti magyar műveltség nincs, hogy a magyar műveltség csak 
a németnek függeléke s Magyarország tulajdonképpen a 
német kultűrterületnek kiegészítő része, 

A német nyelvnek a külfölddel szemben való általános 
használata veszedelmes ránk nézve minden formában : szóban, 
írásban és nyomtatásban; és minden téren : magánérintkezés- 
ben, tudományban és kereskedelemben. Hogy annak hasz- 
nálata mily káros és szégyenletes állapotot teremtett ránk 
nézve, az leginkább a szóbeli érintkezés terén tűnik ki s 
tapasztalhatta ezt minden magyar ember, aki valaha az 
Ausztrián és Németországon kívüli külföldön járt és ott a 
német nyelvvel élt 

A külföldiek a német nyelvet használó magyart természet- 
szerűleg egy kalap alá foglalják a némettel vagy osztrákkal, 
Annyival inkább, mert a német nyelv — bár előkelő kultűr- 
nyelv, de — nem igazi világnyelv, mint ahogy a mi elfogult 
magyarjaink nagy része képzeli. Úgy hogy a német nyelv 
az egész külfölddel való érintkezésre még akkor sem volna 
alkalmas, ha egyébként annak használata ránk nézve nemzeti 
szempontból teljesen veszélytelen volna is. 

Hogy a német nyelv nem világnyelv, azt maguk a művelt 
németek is belátják s Németországon, Ausztrián és — Magyar- 
országon kívül nem is restellenek francziául vagy angolul 
beszélni, amely két nyelvet vagy legalább azok valamelyikét 
a németek nagyobbrészt tudják, Világnyelvnek csak a magyar- 
ság más idegen nyelvet nem tudó többsége képzeli a németet 
s éppen azért a nem-német külföldön is — risurn teneatis — 
jobban ragaszkodik annak használatához, mint maguk a 
németek, 

Igazi világnyelv csak az, amely nemzetközi elterjedtséggel 
bír, vagyis amelyet nemcsak az ille!ő nemzet, hanem idegen 
nemzetek is általánosan használnak. Szóval - éppen űgy, 
mint ahogy a városok világvárosi minőségét is nem lakos- 

ságuk száma, hanem kereskedelmi és idegenforgalmuk nagy- 
sága határozza meg, — a világnyelvi minőség is nem az 
illető nyelv számbeli, hanem nemzetközi kiválóságától függ. 

Ebből az egyedül helyes szempontból véve a dolgot, csak 
két igazi világnyelv van: a franczia és az angol A kettő 
között az a külömbség, hogy az angol inkább a világközi 
kereskedelemnek, az óczeánok közlekedési forgalmának a 
nyelve és súlypontja Észak-Amerikára esik. Az európai népek 
érintkezésének, az európai kontinens nemzetközi forgalmának 
azonban fő-fő közvetítő nyelve a franczia és kétségkívül az is 
marad, míg az európai czivilizáczió mostani alapjai fönnállanak. 

A franczia nyelv, mint Európa nemzetközi nyelve, nem- 
csak a diplomáczia és művelt társadalmi érintkezés terén 
lépett a letűnt latin helyébe, hanem kereskedelmi tekintetben 
is legfőbb közvetítő nyelve Európának, különösen a Kelet- 
tel, a Balkánnal és Levantéval való forgalomban, a mi ránk 
nézve közgazdaságilag elsőrendű fontossággal bir. 

Egyedül a franczia nyelv alkalmas arra, hogy — mint 
közvetítő nyelv — összekapcsoljon bennünket egész Európá- 
val s mintegy visszavezessen az európai kultúra magasabb- 
rendű közösségébe, a melytől mostani félszeg helyzetünkben 
annyira el vagyunk szigetelve. A tőlünk távol eső franczia 
nemzet nyelvének a külfölddel szemben való használata 
nemzeti önállóságunknak sem árthat, sőt épen e nyelv segé- 
lyével vihetjük nemzeti igazainkat Európa és az egész világ 
színe elé s védelmezhetjük leghathatósabban nemzeti érde- 
keinket bármely ellenséggel szemben, egyebek közt a német 
befolyással szemben is. 

Hogy a külföldön nem ismernek bennünket eléggé, ille- 
tőleg félreismernek, annak főoka az, hogy a külföld most 
jobbára csak a külföldi német sajtó révén vesz rólunk tudo- 
mást s így természetszerűleg német szemüvegen keresztül 
lát bennünket. Viszont mi is — bár jobban ismerjük a kül- 
földet, mint a külföld bennünket — mégis a külföldi dolgok- 
ról igen gyakran német világításban nyerjük az értesüléseket. 
Ha a magyar politika által igénybevehető tőke képes 
volna arra, hogy áldozatok árán egy-két jól szerkesztett 
franczia nyelvű napilapot Budapesten létrehozzon, néhány 
év alatt mint ködös párázat oszlanék szét mind az a sok 

téves hiedelem, helytelen balvélemény, amely ellenségeink 
egyoldalú informácziója folytán a külföldön el van rólunk 
terjedve. Különösen fontos volna, hogy mindenekelőtt a kor- 
mány támogatásával jöjjön létre egy félhivatalos jellegű fran- 
czia nyelvű napilap, mert egy ilyenből a külföldi közvéle- 
mény a magyar kormány intenczióit jobban megismerné, 
mint akárhány német nyelvű szócső révén. De a közjogi 
ellenzék is csak egy franczia nyelvű orgánum segélyével 
tudná a maga törekvéseit az egész külfölddel megértetni. 

A franczia nyelvnek a külfölddel való szóbeli és írás- 
beli érintkezésben való általános — bár nem kizárólagos — 
használata közgazdasági tekintetben is javunkra válnék s 
meg vagyok róla győződve, hogy a nálunk oly régóta áhí- 
tott idegenforgalmat is megindítaná. Ha a külföldiek jobban 
megismemek bennünket s ha nálunk nemcsak a magyar és 
német, hanem az általánosan elterjedt franczia nyelvvel is 
boldogulni fognak, bizonyára nem kerülik majd annyira 
országunkat, mint most. 

A franczia nyelv közvetítő szerepét azonban véleményem 
szerint nemcsak a magyar társadalomnak, hanem a magyar 
államnak és általában a magyar hatóságoknak is igénybe kel- 
lene venni s azt a külfölddel szemben a magyar államnyelv 
mellett hivatalos segédnyelv gyanánt alkalmazni. 

A közlekedés könnyűsége, a világforgalom óriási növe- 
kedése az idegen államok hatóságai között való hivatalos 
írásbeli érintkezést is rendkívüli módon megszaporította s 
minden államnak érdeke, hogy ez az érintkezés simán és 
gyorsan, tehát lehetőleg közvetlenül bonyolíttassék le. 
A magyar közhatóságoknak a külföldi hatóságokkal való 
levelezése jelenleg a lehető leghosszadalmasabb és legnehéz- 
kesebb. Alsóbbfokú közhatóságaink nagy része a külföldi 
hatóságokkal közvetetlenűl nem is levelezhet, hanem csak 
a minisztériumok útján s felsőbb hatóságaink is csak hosz- 
szadalmas fordítási eljárás segélyével, ami az elintézéseket 
végtelenül hosszúvá teszi. Ezt a hátrányos rendszert, amely 
a XX-ik századba nem való, csakis a mostani nyelvi nehéz- 
ségek teszik indokolttá. E nyelvi nehézségeket azonban a 
franczia nyelvnek, mint hivatalos segédnyelvnek használata 
megszüntethetné. 

Jogot kellene adni az összes magyar hatóságoknak arra, 
hogy a külföldi hatóságokkal a franczia nyelv segélyével 
közvetetlenűl is levelezhessenek s — a viszonosság elvének 
alapján — azoknak franczia nyelvű megkereséseit közvetet- 
lenűl elfogadhassák és elintézhessék. Amely külállam a fran- 
czia nyelv közvetetlen használatához a maga részéről nem 
alkalmazkodnék, azzal szemben természetesen fönntartandó 
volna a hivatalos levelezésnek eddigi hosszadalmas módja. 
De valószínű, hogy a franczia nyelv kölcsönös közvetetlen 
használata tárgyában a külállamok túlnyomó részével nem- 
zetközi megállapodásra lehetne jutni. 

A magyar hatóságoknak a külföldiekhez intézett átirataiban 
azonban a franczia nyelv mindenkor csak, mint segédnyelv 
volna alkalmazandó olyanformán, hogy az átíratok hasábosán 
küldetnének, magyar és franczia nyelven s az eredeti alírás 
és pecsét a magyar szöveg alatt használtatnék, a franczia 
szöveg alatt pedig csak a fordítás helyessége igazoltatnék. 

A franczia nyelvnek hivatalos segédnyelv gyanánt való 
használatát — kölcsönösség esetében — természetesen 
Ausztriával szemben is érvénybe kellene léptetni, sőt véle- 
ményem szerint Horvátországgal is. Horvátország ugyan 
nem külön állam, de országos önállósággal és külön hivatalos 
nyelvvel bir s a magyar és horvát hatóságoknak a mostani 
fordítási eljárás segélyével való levelezése a magyar állam 
kiegészítő részét képező országgal való hivatalos érintke- 
zésünknek nagy hátrányára van. 

Általában a Magyarország és Horvátország közötti viszony 
kedvezőbbé tételéhez nagyban hozzájárulna az, ha nemcsak 
mi, hanem a horvátok is kiegészítenék középosztályuk művelt- 
ségét a franczia nyelvtudásával. Magyarok és horvátok közt 
nemcsak a politikai, hanem a társadalmi és közgazdasági 
érintkezést is főleg a nyelvkülönbség nehezíti meg. Régebben 
a két ország közt a latin nyelv volt úgy a hivatalos mint a 
társadalmi érintkezés nyelve, sőt részben a magyar is. A latin 
nyelv letűntével Horvátország is alávetette magát a német 
kultúra hatásának s a német nyelv ott még általáno- 
sabb, mint nálunk. E nyelv azonban, .mely egyik fél előtt 
sem rokonszeves, az egymással való érintkezést természet- 
szerűleg nem segítheti elő. Az indifferens franczia nvelv 



13- 



alkalmas volna arra, hogy közelebb hozza egymáshoz a két 
nemzetet s enyhítse a közöttük levő ellentéteket, egyúttal 
pedig megszüntesse közöttük a német nyelv kénytelen hasz- 
nálatát. 

Nyilvánvaló, hogy a franczia nyelvnek a magyar nemzet 
életében az itt vázolt módon való térfoglalása esetén, — 
bármennyire szorítsuk is e nyelv tanítását pusztán a gyakorlat 
igényeire s használatát az idegen országokkal és magyarul 
nem tudó idegenekkel való érintkezésre, — kikerülhetetlen 
volna az, hogy a franczia kultúra és franczia szellem is 
nemzetünkre az eddiginél nagyobb hatást ne gyakoroljon. 

Ez a hatás azonban korántsem lehet oly nagy mérvű, hogy 
nemzeti egyéniségünket veszedelemmel fenyegethetné. A távol- 
eső franczia nemzettel sem politikailag, sem közgazdaságilag 
nem állunk oly összeköttetésben, hogy ránk gyakorolt kul- 
turális hatása valaha túlságosan intenzívvé válhatnék. Ezen- 
kívül olyan egyoldalú, monopóliumszerű hatást sem gyako- 
rolhat ránk a franczia kultúra, mint most a német. Hatá- 
sának egyoldalúvá válását lehetetlenné teszi épen a német 
kultúrának közeleső fekvése, amelytől teljesen ezentúl sem 
zárhatjuk el magunkat. S ha két nagy kultúra bizonyos 
kisebb mérvű és ellenőrizhető hatást gyakorol reánk, az 
együttvéve sem lehet olyan veszedelmes, mint a mostani 
állapot, midőn a szomszédos német kultúrának egyoldalú, 
nyomasztó befolyása alatt áHunk. 

Bizton remélhetjük tehát, hogy a franczia nyelvnek, mint 
nemzetközi érintkezésünk eszközének elfogadásával és a 
német nyelvnek hátraszorításával sem „csöbörből vödörbe", 
sem „két szék közt a pad alá" nem fogunk esni. 

Az eddigiekből nyilván következik, hogy a magyar értel- 
miségi osztálynak a nemzetközi jellegű franczia nyelv bizo- 
nyos mérvű tudása általános szükségletét képezi; a német 
nyelv azonban, mely reánk nézve nemzeti szempontból vesze- 
delmes, európai szempontból pedig nem eléggé hasznave- 
hető, a művelt magyar embernek általánosan nem szükséges. 

Ehhez képest a középiskolában, mely arra van hivatva, 
hogy a magyar értelmiségi középosztály túlnyomó tömegének 
az egyetemes műveltséget megadja, az élő idegen nyelvek 
közül csak a franczia nyelv tanítandó. A német nyelvnek a 

középiskolákban a hazánkban levő többi nem magyar nem- 
zetiségi nyelv fölött semmi előjogot nem kell adnunk; a 
német nyelv csak egyes szakiskolákban tanítandó, . ahol az 
szükségesnek mutatkozik. 

A franczia nyelv középiskolai tanítását véleményem szerint 
a harmadik osztályban lehetne kezdeni, mert nemzeti szem- 
pontból elsősorban szükséges, hogy a tanuló magyarnyelv- 
tudása erősödjék meg s épen ezért az iskolában körülbelül 
12 éves koráig semmiféle — se holt, se élő — idegen nyelvet 
ne tanuljon. 

A franczia nyelvtanítás teljesen gyakorlati legyen. Meg- 
bízható grammatikai alapot adjon, de főczélja az legyen, 
hogy a tanuló a középiskola végeztével a franczia nyelvet 
szóban és írásban gyakorlatilag bírja. Főfontosságúnak külö- 
nösen az utóbbit tartom, mert — ha a franczia nyelvet 
nemzetközi érintkezéseink nyelvévé teszszük, mindenesetre 
többször fogjuk azt írásban használni, mint élőszóval. A közép- 
iskolai tanuló a franczia nyelvben kellő beszédbeli folyékony- 
ságra is tegyen szert, de mégis legfőbb czél az legyen, hogy 
az iskola végeztével francziáról magyarra és viszont hibát- 
lanul tudjon fordítani, franczia nyelven könnyedén tudjon 
fogalmazni és kiváltképen jól megtanulja a modern franczia 
levelezési stílust. 

A franczia nyelv hasonló módon való tanítását a közép- 
iskolával egyenrangú szakiskolákban is szükségesnek tartom. 
Ezek között a kereskedelmi iskolában a franczián kívül minden- 
esetre tanítandó továbbra is a német nyelv, sőt — mivel a 
kereskedői műveltséget minél több idegen nyelv tudása teszi 
értékessé, tanítandó volna még az angol nyelv és esetleg az 
olasz is, természetesen valamennyi gyakorlatilag. A keres- 
kedelmi iskolán kívül a német nyelv még a vasúti, postai 
és távirdai szolgálatra képesítő szaktanfolyamon is tanítandó 
volna, 

A német nyelv bizonyos kisebb mérvű tudása a közös had- 
seregbe besorozott egyéves önkénteseknek ezidőszerint föl- 
tétlenül szükséges. Részükre az állam az ország nagyobb 
városaiban három hónapra (július, augusztus, szeptember) 
terjedő ingyenes tanfolyamokat állíthatna föl. Ennyi idő alatt 
— mindennapos gyakorlat mellett — a németül nem tudó 

intelligens magyar ifjú elsajátíthat annyi német tudást, 
amennyi a katonai szolgálathoz elégséges. 

Még csak a nyelveknek a leánynevelés keretében való 
tanításáról kell néhány szót szólanom. 

A magyar középosztály családjai csekély kivétellel semmit 
nem törődnek azzal, hogy fiúgyermekeik idegen nyelvet 
tudjanak, de ezzel szemben leánygyermekeiket valóságos 
mániával taníttatják mindenféle elképzelhető idegen nyelvre. 
Holott a nőnek, aki rendeltetésénél fogva kevesebbet forog 
és szerepel a külvilágban, a közéletben a férfinál, természe- 
tesen nem lehet annyira szüksége idegen nyelvekre, mint a 
férfinak. A nyelvtanítás örve alatt árasztja el aztán országunkat 
a sok idegen nevelőnő] veszélyeztetvén magyar nőink jelen- 
tékeny részének nemzeti nevelését. 

Ha a művelt magyar férfinak általában elég egy idegen 
nyelvet: a francziát tudni, elég ennyi a magyar nőnek is. 
A német nyelvet tehát a leányiskolákból is ki kellene 
küszöbölni s az idegen nyelvek közül azokban is csak a 
franczia nyelvet tanítani. Minthogy azonban éppen a leány- 
gyermekeket igen sok család teljesen otthon nevelteti, e 
szempontból az is szükséges volna, hogy a magyar állam 
hivatásos magyar nevelőnőket képezzen, akik az általános tan- 
képesítésen kívül zenében és gyakorlati nyelvtudásban is 
jártasak levén, képesek legyenek hazánkból az idegen nevelő- 
nők áradatát legalább részben kiszorítani. 

